স্বাভাবিক কারণেই এখন প্রশ্ন উঠছে যে ‘অচ্ছে দিন’ প্রতিশ্রুতি দিয়ে যাঁরা টিভি-কাগজ-রেডিয়ো মাতিয়ে তুলেছিলেন তাঁরা কেন উন্নয়নের স্লোগান ঝেড়ে, পোল ভল্ট খেয়ে নামবদলের এই হিড়িকে নেমেছেন? কারণটা খুব স্পষ্ট, বোঝা যাচ্ছে দেশের ১% মানুষ দেশের ৭৩% সম্পদের মালিক হয়ে উঠছেন দ্রুত সরকারি আর্থিক নীতির কল্যাণে। আর তার পাশে দেশের আমজনতা প্রতি দিন আরও বেশি দীন হয়ে উঠছে। এমন যুগসন্ধিক্ষণে রাষ্ট্রীয় স্বয়ংসেবক সংঘের নেতারা ঘোষণা করেছেন--- ‘Names that are symbols of gulami should be changed with the names of patriots.’ ফলে এখন দেশপ্রেমী আর দেশদ্রোহীর সনাতনী ধারণার বদল ঘটছে গেরুয়া শাসকের নির্দেশেই। সেই জন্য তাঁদের সেই সূত্রায়নে এ দেশের হিন্দুত্বের কারবারি ছাড়া বাকি সব ধর্ম-মত-বিশ্বাসের মানুষের ভাষা-পোশাক-আচার-সংস্কৃতি-শিল্প সবই ব্রাত্য হতে চলেছে এ দেশের সমাজ কাঠামোয়। ফলে সেই ভাবনায় তাড়িত হয়ে লখনৌকে লক্ষ্মণপুর, তাজমহলকে রামমহল, কুতুবমিনারকে বিষ্ণুস্তম্ভ, ফৈজাবাদকে সাকেত, গোরখপুর সেনা বিমানঘাঁটিকে মহাযোগী গোরখনাথ বিমানবন্দর আর আলিগড়কে হরিগড় বানাতে উদ্যত হয়েছে সে রাজ্যের সরকার। আপাতদৃষ্টিতে এমন নামবদলের উদ্যোগ অনেকের কাছে তুচ্ছ মনে হলেও এই ভাবনার ভিতর নিরন্তর কাজ করে চলেছে উগ্র অন্ধ বিকৃত জাতীয়তাবাদী আদর্শ।